input: KOMISIJOS ĮGYVENDINIMO REGLAMENTAS (ES) Nr. 945/2014
  2014 m. rugsėjo 4 d.
  kuriuo pagal Europos Parlamento ir Tarybos reglamentą (ES) Nr. 575/2013 nustatomi atitinkamų tinkamai diversifikuotų indeksų techniniai įgyvendinimo standartai
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 344 straipsnio 1 dalies trečią pastraipą,
  kadangi:
  (1)
  Reglamento (ES) Nr. 575/2013 344 straipsnio 4 dalyje nustatyta, kad akcijų indeksų ateities sandorio, kuris būtų laikomas atskiru nuosavybės vertybiniu popieriumi, specifinės rizikos pagal tą straipsnį galima nepaisyti, kai atitinkamu akcijų indeksų ateities sandoriu yra prekiaujama biržoje ir jis yra atitinkamas tinkamai diversifikuotas indeksas;
  (2)
  kai akcijų indeksų ateities sandoris, kuriuo prekiaujama biržoje, yra tinkamai diversifikuotas, galima laikyti, kad tokio akcijų indekso specifinės rizikos nėra. Kad tokios rizikos nėra, laikoma, kai į indeksą įtraukta ne mažiau kaip 20 nuosavybės vertybinių popierių, nė vienas į juos įtrauktas subjektas neturi daugiau kaip 25 % viso indekso, o 10 % didžiausių nuosavybės vertybinių popierių (nuosavybės vertybinių popierių skaičius suapvalinamas iki didžiausio natūraliojo skaičiaus) sudaro mažiau negu 60 % bendro indekso. Be to, indeksas turi apimti bent jau nacionalinės rinkos nuosavybės vertybinius popierius, o jie turi būti mažiausiai keturių pramonės sektorių, įskaitant naftos ir dujų, pagrindinių žaliavų, pramoninių gaminių, vartojimo prekių, sveikatos priežiūros, vartotojų paslaugų, telekomunikacijų, komunalinių paslaugų, finansinių paslaugų ir technologijos, nuosavybės vertybiniai popieriai;
  (3)
  atsižvelgiant į tai, kad Reglamento (ES) Nr. 575/2013 344 straipsnio 4 dalyje daroma nuoroda į atitinkamus tinkamus indeksus, tik tie akcijų indeksai, kurie yra svarbūs Sąjungos finansų įstaigoms, buvo įvertinti pagal tinkamiems akcijų indeksams nustatyti taikomus kriterijus;
  (4)
  šis reglamentas grindžiamas Europos bankininkystės institucijos Komisijai pateiktu techninių įgyvendinimo standartų projektu;
  (5)
  Europos bankininkystės institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (2) 37 straipsnį, pateikti savo nuomonę,
  PRIĖMĖ ŠĮ REGLAMENTĄ:
  1 straipsnis
  Akcijų indeksai taikant Reglamento (ES) Nr. 575/2013 344 straipsnį
  Akcijų indeksų, kuriems taikomas Reglamento (ES) Nr. 575/2013 344 straipsnio 4 dalies antrame sakinyje nustatytas metodas, sąrašas pateikiamas priede.
  2 straipsnis
  Įsigaliojimas
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2014 m. rugsėjo 4 d.